Мацушима () са серия бронепалубни крайцери на Императорските ВМС на Япония. Проекта е създаден във Франция от конструктора Луи-Емил Бертен по поръчка на японския флот. Крайцерите от този тип са предназначени за противостояние с китайските броненосци в наближаващата война и за борба с тяхната броня те носят едни от най-мощните по онова време оръдия. От трите кораба на серията, строена в периода 1888 – 1894 г., два са построени във Франция, а третия – в Япония. В Японо-китайската война, в която „Мацушима“ е флагмански кораб на флота, те се проявяват като не много успешен тип, с малоефективно главно оръдие, недостатъчна защита и слаба мореходност. Също така корабите на типа вземат участие в Руско-японската война, след която, 1906 г. те са преоборудвани на учебно-тренировочни съдове. „Мацушима“ потъва през 1908 г. в резултат на взрив на артилерийските погреби, а останалите два кораба са предадени за скрап 1922 и 1927 г.